
[bookmark: TextBodyBegin]Evropski parlament,
–	ob upoštevanju členov 144(5) in 132(4) Poslovnika,
A.	ker je bilo leta 2023 v Iranu usmrčenih več kot 800 oseb, kar je največ od leta 2015, več kot 500 protestnikov pa je bilo ubitih v okviru nenehnega zatiranja gibanja Ženska, življenje, svoboda; ker je med žrtvami nesorazmerno velik delež pripadnikov manjšin;
B.	ker je bila pritožba Mohameda Ghobadluja, 23-letnika z motnjami v duševnem razvoju, zoper smrtno kazen 23. januarja 2024 zavrnjena in je bil usmrčen; ker je bilo njegovo sojenje nepošteno in tajno ter so ga zaznamovale obtožbe o mučenju;
C.	ker je Svet OZN za človekove pravice poročal, da je bilo januarja 2024 usmrčenih najmanj 54 ljudi; ker po podatkih organizacije Human Rights Watch najmanj enajstim zapornikom grozi skorajšnja usmrtitev, med drugim Anvaru Khezriju, Kamranu Šejknehu in Khosrovu Bašaratu;
D.	ker Iran kot zunanjepolitično orodje rutinsko uporablja „diplomacijo“ jemanja talcev;
1.	ostro obsoja usmrtitve miroljubnih protestnikov v Iranu, vključno z usmrtitvijo Mohameda Ghobadluja; obžaluje, da režim smrtno kazen obsežno uporablja za ustrahovanje družbe in zatiranje nestrinjanja; poudarja, da gre pri tem za uboje, ki jih je odobrila država; poziva Iran, naj vse obsodbe na smrtno kazen pretvori v druge oblike kaznovanja in naj v celoti odpravi smrtno kazen; ponovno izraža odločno nasprotovanje smrtni kazni v vseh primerih in v vseh okoliščinah; v celoti podpira kampanjo za odpravo smrtne kazni, ki jo je začela zaprta dobitnica Nobelove nagrade za mir Narges Mohamadi; poudarja, da še naprej podpira iransko gibanje Ženske, življenje, svoboda;
2.	poziva k brezpogojni in takojšnji izpustitvi vseh oseb, ki so bile samovoljno obsojene na smrt, in vseh zapornikov vesti, vključno z državljani EU, zlasti Ahmadreze Djalalija in Johana Floderusa;
3.	poziva k novi in drzni strategiji EU za Iran, tudi za boj proti njegovi praksi jemanja talcev;
4.	ponovno odločno poziva Svet, naj Islamsko revolucionarno gardo označi za teroristično organizacijo ter naj uvede dodatne sankcije EU proti uradnikom in subjektom, vpletenim v hude kršitve človekovih pravic, vključno z vrhovnim vodjo, predsednikom in generalnim državnim tožilcem;
5.	ponovno obsoja, da Iran brutalno zatira miroljubne protestnike, zlasti ženske in pripadnike manjšin; poziva k nepristranski, neodvisni in transparentni preiskavi obtožb o kršitvah človekovih pravic protestnikov;
6.	poziva Iran, naj spoštuje dolžno pravno postopanje; obsoja grozljive razmere v zaporih, razširjeno uporabo mučenja, vključno s spolnim nasiljem, ter onemogočen dostop do zdravljenja in pravnega zastopanja;
7.	poziva države članice, naj spremljajo sojenja in organizirajo obiske zaporov, v katerih so pridržani zaporniki vesti, tudi državljani EU, kot je določeno v smernicah EU o zagovornikih človekovih pravic;
8.	poziva države članice, naj začnejo kazenske preiskave uradnikov, odgovornih za hude kršitve človekovih pravic, tudi na podlagi splošne sodne pristojnosti;
9.	poziva Komisijo, naj poveča tehnično in proračunsko podporo za močno in neodvisno iransko civilno družbo; poziva države članice, naj olajšajo izdajanje vizumov, azila in nujne pomoči tistim, ki morajo pobegniti iz Irana;
10.	poziva države članice, naj na prihodnjem zasedanju Sveta OZN za človekove pravice podprejo obnovitev mandatov posebnega poročevalca OZN za Iran in neodvisne mednarodne misije za ugotavljanje dejstev;
[bookmark: TextBodyEnd]11.	naroči svoji predsednici, naj to resolucijo posreduje Svetu, Komisiji, podpredsedniku/visokemu predstavniku in iranskim oblastem.

